Parma, 2016. május 18.

SAJTÓKÖZLEMÉNY

**Az EFSA felhívást indít két tudományos testületének megújítására**

**Ön tudós és jártas a kémiai kockázatértékelésben? Szeretne szerepet játszani az európai élelmiszer-biztonság fejlődésében? Akkor jelentkezzen az Európai Élelmiszerbiztonsági Hatóság élelmiszer-összetevőkkel és csomagolással foglalkozó két tudományos testületébe, és legyen részese a vezető élelmiszer-biztonsági tudósok európai hálózatának.**

A sikeres pályázók 2017. július 1-jétől tagjai lehetnek az élelmiszer-adalékanyagok és élelmiszerekhez adott tápanyagforrások tudományos testületének (ANS) vagy az élelmiszerekkel érintkezésbe kerülő anyagok, enzimek, aromaanyagok és technológiai segédanyagok tudományos testületének (CEF).

Az EFSA a vegyi anyagok kockázatértékelésében szakértelemmel rendelkező tudósok jelentkezését várja. Az ANS testület konkrétan az élelmiszer-adalékanyagok, tápanyagforrások és más, az élelmiszerekhez szándékosan hozzáadott anyagok, például növények és növényi kivonatok használatának biztonságosságával kapcsolatos kérdéseket vizsgál.

A CEF testület szakértői az élelmiszerenzimek és aromaanyagok, a műanyagok és más, az élelmiszerekkel érintkezésbe kerülő anyagok előállításában felhasznált vegyi anyagok, valamint a folyamatok és technológiai segédanyagok értékelésére specializálódnak.

A két tudományos testület főként az élelmiszer-összetevőkkel és csomagolással kapcsolatos ipari megkeresésekre reagálva végzi el értékeléseit.

Juliane Kleiner, az EFSA szabályozott termékek tudományos értékelési osztályának vezetője így nyilatkozott: „A szakértőknek ez a két csoportja felel az EFSA által a szabályozott termékek területén végzett munka jelentős részéért, és nagyon izgalmas programjaik vannak.

Az ANS testület munkájában az elkövetkező években az élelmiszer-adalékanyagok átértékelésének programja lesz a középpontban, különös tekintettel az emulgeálószerekre, a stabilizátorokra, a zselésítő anyagokra és az édesítőszerekre.

CEF-szakértőink egyik fő feladata az élelmiszerenzimek értékelése lesz, beleértve a géntechnológiával módosított mikroorganizmusokból származókat, hogy létre lehessen hozni ezek uniós szinten jóváhagyott jegyzékét.

Ez a munka komoly igénybevétellel jár, ugyanakkor nagyon érdekes és hálás feladat.”

A jelentkezési határidő 2016. június 30. Részletes információk az EFSA weboldalán megjelent pályázati felhívásban találhatók.

**Az EFSA tudományos testületeinek szerepe**

Az EFSA – jellemzően 21 tagból álló – tudományos testületei tudományos tanácsadással szolgálnak a kockázatkezelők részére. Ez segít az európai politika- és jogszabályalkotás szilárd alapjának megteremtésében, és támogatja a kockázatkezelőket a döntéshozatalban. A tagoknak meg kell jelenniük és közre kell működniük a rendszeres üléseken, ahol tudományos véleményeket, jelentéseket vagy útmutatókat fogadnak el. Bővebb információkért lásd az [EFSA weboldalát](http://www.efsa.europa.eu/en/howwework/scientificexperts).

Sajtómegkeresésekkel kérjük, forduljon a kapcsolattartóhoz:

[Az EFSA Médiakapcsolatok irodája](http://www.efsa.europa.eu/en/news/presscontacts.htm)

Tel.: +39 0521 036 149

E-mail: [Press@efsa.europa.eu](mailto:Press@efsa.europa.eu)